UBE ยกทัพงานแสดงสินค้า คว้ารางวัล “Sustainability Booth Design Award”
UBE ส่ง UBS บริษัทย่อย ยกทัพสินค้าแป้งมันสำปะหลัง คว้ารางวัล “Sustainability Booth Design Award” งานแสดงสินค้าเทคโนโลยีและนวัตกรรม ตอกย้ำผู้นำผลิตฟลาวมันสำปะหลังออร์แกนิคมาตรฐานอาหารปลอดภัยระดับสากล
UBE ส่ง UBS บริษัทย่อย นำทัพสินค้าแป้งมันสำปะหลัง คว้ารางวัล “Sustainability Booth Design Award” งานแสดงสินค้าเทคโนโลยีและนวัตกรรม ตอกย้ำผู้นำผลิตฟลาวมันสำปะหลังออร์แกนิคมาตรฐานอาหารปลอดภัยระดับสากล
10 ต.ค. 2565

นางสาวสุรียส โควสุรัตน์ กรรมการผู้จัดการใหญ่ บริษัท อุบล ไบโอ เอทานอล จำกัด (มหาชน) หรือ UBE ผู้ผลิตและแปรรูปมันสำปะหลังแบบครบวงจร นำทัพผลิตภัณฑ์กลุ่ม Organic Future Food ของ บริษัท อุบลซันฟลาวเวอร์ จำกัด (UBS) บริษัทในเครือ ไม่ว่าจะเป็น แป้งมันสำปะหลังออร์แกนิค ฟลาวมันสำปะหลัง และผลิตภัณฑ์ใหม่ๆ ตามเทรนต์อาหารสุขภาพของโลก ภายใต้แบรนด์ อุบลซันฟลาวเวอร์ และ ทาสุโกะ (TASUKO) ร่วมสร้างประสบการณ์ให้กับลูกค้าทั้งชาวไทย และต่างประเทศทั่วโลกในงาน Food ingredients Asia 2022 (Fi Asia 2022) งานแสดงสินค้าเทคโนโลยีและนวัตกรรมส่วนผสมอาหารและเครื่องดื่มแห่งเอเชีย ครั้งที่ 25 ซึ่งจัดขึ้นระหว่างวันที่ 5 – 7 ตุลาคม 2565 ณ ศูนย์ประชุมแห่งชาติสิริกิติ์
สำหรับการร่วมออกงานแสดงสินค้าในครั้งนี้ UBS มีความมุ่งมั่นในการนำเสนอผลิตภัณฑ์ โดยให้ความสำคัญและพิถีพิถันตั้งแต่การออกแบบบูธนิทรรศการที่สามารถสื่อสารเพื่อสร้างการรับรู้ถึงผลิตภัณฑ์ และให้ผู้เข้าชมงานสามารถเข้าถึงได้อย่างสะดวก อีกทั้งผลิตภัณฑ์ของ UBS ยังตอบโจทย์ด้านความยั่งยืนที่ดูแลตั้งแต่ต้นน้ำในการยกระดับเกษตรกร ส่งเสริมวิถีการทำเกษตรอินทรีย์ ตลอดจนการนำนวัตกรรมมาช่วยในการแปรรูปผลิตภัณฑ์
รวมถึงความมุ่งมั่นในการลดใช้พลังงานในกระบวนการผลิต และการตั้งเป้าหมายเป็นบริษัทที่ใช้พลังงานสะอาดในอนาคตอันใกล้ จึงส่งผลให้ UBS คว้ารางวัล Sustainability Booth Design Award ซึ่งตลอดระยะเวลาการจัดงานบูธของ UBS ได้รับความสนใจอย่างต่อเนื่อง บรรลุเป้าหมายในการนำเสนอสินค้ากลุ่ม Organic Future Food ให้กับลูกค้าทั้งที่เป็นกลุ่ม B2B ลูกค้าทั่วไป และเจ้าของกิจการร้านเบเกอรี่ ซึ่งจะเป็นการต่อยอดการสร้างยอดขายให้กลุ่มบริษัท UBE ให้สูงขึ้นอย่างต่อเนื่อง ตอกย้ำความเป็นผู้นำในการผลิตฟลาวมันสำปะหลังออร์แกนิคมาตรฐานอาหารปลอดภัยระดับสากล